Tom Behnke (KF), 2012-02-03:
Vi kan fra konservativ side melde, at vi er positive over for beslutningsforslaget.
Det er klart, at hvis det bliver vedtaget, og når man skal i gang med at lave konkret lovgivning ud fra beslutningsforslaget, er der selvfølgelig en masse ting, man skal tage højde for – det er også noget af det, justitsministeren har været inde på – nemlig hvordan det her skal håndteres, i hvor lang en årrække en sådan tidligere kriminalitet skal forfølge en osv., men det er jo teknikaliteter, som der kan blive enighed om.
Hvis man i øvrigt politisk er enige om, at der skal gøres noget ved det her problem, kan man jo efterfølgende finde ud af, hvordan paragrafferne skal indrettes.
Men jeg kan forstå på regeringen, at den blankt afviser forslaget.
Selv hvis man fuldstændig med egen kuglepen kunne få lov til at skrive de nye paragraffer, er regeringen imod det her forslag.
Det forstår vi fra konservativ side
Jeg tror, det måske bunder i, at man har et alt for lille kendskab til, hvad der driver dem, der handler med narkotika: Hvad er det, der sker oppe i hovedet på dem?
Hvad er det, der gør en hashklub til en hashklub?
Hvorfor er det, at hver gang politiet lukker en hashklub, åbner der en ny?
Og hvem er det, der åbner den nye klub
Ja, det er de samme personer, som stod bag den forrige hashklub.
Men hvis man ikke har den viden, hvis man ikke ved, hvordan det foregår, er det klart, at man bliver sådan meget teoretisk og skrivebordsagtig, bange og lidt bekymret for, hvad det her nu er for noget, og man griber fat i grundloven og menneskerettigheder og alt muligt andet.
Men det er ikke nogen menneskeret at være kriminel.
Det er ikke nogen grundlovssikret ret at være kriminel.
Det er det ikke.
De har også nogle rettigheder.
Det er fair trial, altså retfærdig rettergang, osv.
Men de har ikke ret til at være kriminelle.
Det står ingen steder, og derfor er det noget sludder at begynde at drage det ind i det.
Jeg synes også, at det er lidt bekymrende, men vi kan selvfølgelig undersøge det under udvalgsbehandlingen, at Justitsministeriet udtrykker, at de ikke er helt sikre på, om det måske kan være lidt på kant med grundloven.
Hvis det ikke skulle være i Justitsministeriet, at man fuldstændig krystalklart kan sige, om det er eller ikke er i strid med grundloven, hvem kan så?
Men vi må jo spørge justitsministeren om, hvem det så er, vi skal spørge.
Der må være nogen, der er i stand til at tolke grundloven mere præcist, end Justitsministeriet tilsyneladende er.
Jeg synes, det er bekymrende.
Jeg synes også, at det er, som om man har ledt efter et halmstrå, man kunne klynge sig til som argument imod forslaget her.
Det klæder ikke en regering.
Så kan man sige, at man er imod det, og at man synes, at det er fint, at der er hashklubber – nej, man synes ikke, at det er fint med hashklubber, men man synes, det er fint nok, at når en hashklub lukker, efter at politiet adskillige gange har pågrebet personer i at handle med hash, og disse personer bare flytter tre husnummer længere hen ad gaden og starter en ny hashklub, skal politiet døje med igen at lave overvågning, sætte en massiv politimæssig indsats ind.
Det er adskillige politifolk, der skal sættes på opgaven over en længere periode, og de skal igen konstatere adskillige forhold af ulovlig handel med narkotika.
Det er først på det tidspunkt, at de kan lukke klubben.
De kriminelle griner simpelt af os.
De ved jo godt, hvad det her går ud på.
De kender da den her lovgivning.
De ved da godt, at når de nærmer sig grænsen, skal de bare flytte et husnummer og starte forfra, for så ved de, at de hele tiden er 100 m foran politiet.
Det er at drive gæk med systemet, og jeg kan ikke forstå, at der er partier, der ønsker at holde hånden over dem, der handler med narkotika.
Jeg forstår det simpelt hen ikke.
Forudsætningen for, at den her bestemmelse overhovedet kommer i anvendelse, er jo altså, at man tidligere har været dømt flere gange for handel med narkotika, og at man på den nye lokalitet igen bliver taget i at lave en kriminel handling.
Det er altså ikke bare det, at man er til stede.
Nej, man skal foretage en konkret kriminel handling.
Det må være rigeligt, hvis vi altså ønsker at komme hashklubberne til livs.